Pad na jou hart kuier in Cannes
JY LEES NOU Pad na jou hart kuier in Cannes
Die vervaardigers van die Afrikaanse fliek Pad na jou hart het onlangs van Cannes in Frankryk teruggekeer nadat hulle dié legendariese rolprentfees bygewoon het.
"Dis so oorweldigend! Dit neem omtrent twee dae om jouself te oriënteer en gewoond te raak aan al die mense en films," onthou Ivan. "Dit was ’n baie waardevolle leerervaring."
Vervaardiger Danie Bester saam met Ivan en Donnalee in Cannes, Frankryk.
"Ons het op die nippertjie besluit om te gaan en ná ’n klomp vergaderings ’n agent gekry oor wie ons ’n goeie gevoel het. Ons is baie dankbaar," vertel Ivan opgewonde. Vir die twee sterre was hul kuier in Cannes ’n onvergeetlike ervaring.
"Mens se oë gaan oop vir die wêreld van films," sê Donnalee. "As filmmaker was dié besoek hoog op my bucket list, dit het my horisonne baie verbreed."
"Dit gee jou perspektief om te besef hoe klein ons is in vergelyking met die wêreld, maar ook om te sien hoe ver gevorder ons land en taal al in die filmwêreld is," las Ivan by.
Ivan spot en sê dié foto is van hom by sy boot ... FOTO: verskaf
Donnalee was vanjaar een van net vyf rolprentmakers wat deur Suid-Afrika se National Film and Video Foundation (NFVF) genooi is om die fees by te woon. "Daar is ’n wonderlike kultuur van films en selfs op die rooi tapyt is daar streng reëls oor kleredrag," sê Donnalee wat haar aandrokke ook moes inpak vir dié uitstappie.
Hulle het nie baie van die sterre gesien nie, maar het wel die geleentheid gekry om na die groot rooi tapyt waar al die sterre geloop het, te kyk. "Ons het darem Ryan Gosling se kantprofiel van so 50 meter af gesien," spot Ivan, en Donnalee lag saam.
Die rooi tapyt by die bekende Cannes-rolprentfees.
Donnalee kry haar oomblik op die rooi tapyt.
"Ons gaan so ’n paar spesiale geleenthede hou, soos premières en ’n sokkie!" vertel Ivan. Hy sê dis die eerste keer dat ’n Afrikaanse fliek só ’n tipe première in Australië gaan hou.
"Dis vir ons lekker om ons fliek na al die Afrikaanse mense in Australië ook te vat," voeg Donnalee by.
Eksklusiewe video's van Pad na jou hart
Pad na jou hart - nou ook ’n boek